हिमाचल का सबसे भव्य मंदिर, मान्यता- ब्रजेश्वरी माता के दर्शन करने मात्र से दूर होते सारे कष्ट
चैत्र नवरात्रि चल रहे हैं। इस मौके पर हम आपको देवी मां के ऐसे शक्तिपीठ के बारे में बताने जा रहे हैं, जहां आकर मां के दर्शन करने मात्र से ही सारे कष्ट दूर हो जाते हैं।
चैत्र नवरात्रि चल रहे हैं। इस मौके पर हम आपको देवी मां के ऐसे शक्तिपीठ के बारे में बताने जा रहे हैं, जहां आकर मां के दर्शन करने मात्र से ही सारे कष्ट दूर हो जाते हैं। हिमाचल प्रदेश के जिला कांगड़ा में स्थित ऐतिहासिक शक्तिपीठ बज्रेश्वरी देवी मंदिर में मां सती का दायां वक्ष गिरा था।
पिंडी के रूप में विराजमान मां बज्रेश्वरी देवी मंदिर में चैत्र नवरात्रों के दौरान उत्तर प्रदेश, राजस्थान, हरियाणा से लाखों श्रद्धालु देवी दर्शन करने आते हैं। प्रदेश में यह इकलौता शक्ति पीठ है, जहां मकर सक्रांति पर देसी घी से मक्खन तैयार करके घृत मंडल सजाया जाता है।
बज्रेश्वरी मंदिर हिंदू, मुस्लिम, सिख, ईसाई सभी की आस्था का केंद्र है। दक्षिण शैली में निर्मित इस मंदिर पर 3 गुंबद हैं, जिसमें एक का आकार गुरुद्वारा, दूसरे का आकार मस्जिद, तीसरा हिंदू संस्कृति के तहत मंदिर का गुंबद है। बज्रेश्वरी देवी को नगरकोट कांगड़ा वाली देवी के नाम से भी जाना जाता है। कांगड़ा जनपद में 4 अप्रैल 1905 को आए प्रलयकारी भूकंप से बज्रेश्वरी मंदिर भी जमींदोज हो गया था। 1905 के बाद इस भव्य मंदिर का नई शैली में निर्माण किया गया है। यह हिमाचल प्रदेश का सबसे भव्य मंदिर है, जिसकी सुंदरता देखते ही बनती है।
ध्यानू भक्त ने मंदिर में अपनी गर्दन काटकर चढ़ाई थी
उत्तर प्रदेश के आगरा से संबंधित देवी भगत ध्यानू ने इसी मंदिर के प्रांगण में अपनी गर्दन काटकर मां के दरबार में चढ़ाई थी। मंदिर में माता की पिंडी के सामने प्रांगण में ध्यानू भक्त की प्रतिमा भी विस्थापित है। उत्तर प्रदेश और राजस्थान से लाखों श्रद्धालु ध्यानू भक्त के दर्शनों के लिए भी मंदिर में आते हैं।
पौराणिक मान्यता के अनुसा, बरसात के मौसम में जब बारिश नहीं होती तो ध्यानू भक्त की प्रतिमा पर गोबर का लेप चढ़ाया जाता है। बारिश होने के बाद पंच स्नान करवाकर पिंडी से गोबर को उतारा जाता है और कई बार यहां पर लेप चढ़ाने के बाद किसानों को आम जनता को गर्मी से राहत मिली है।
पीतल का कड़ा लेकर घर जाना नहीं भूलते श्रद्धालु
ध्यानू भक्त के वंशज पीले वस्त्र धारण करके मां बज्रेश्वरी देवी के मंदिर में माथा टेकने पहुंचते हैं। पहाड़ी शैली में निर्मित होने वाले पीतल के कड़े को पीले प्रसाद के रूप में खरीद कर घर ले जाना शुभ माना जाता है। अधिकतर श्रद्धालु यहां पर अपनी कलाइयों में यह कड़े पहनकर ही घरों को वापस रवाना होते हैं। साथ ही स्थानीय पुजारियों के पास अपनी यात्रा का पंजीकरण कराना भी शुभ माना जाता है।
मंदिर के वरिष्ठ पुजारी पंडित राम प्रसाद शर्मा ने बताया कि पीले वस्त्रधारी देवी दर्शन करके अपनी पीठ पर पुजारी का पंजा लगवा कर वापस लौटते हैं। एक बार सीधे हाथ का लाल सिंदूर का पंजा अपने गांव से रवाना होने से पहले लगाते हैं और फिर मंदिर में पुजारी का पंजा पीठ पर लगने के बाद यात्रा को पूर्ण माना जाता है। उत्तर प्रदेश, राजस्थान, हरियाणा से आने वाले अधिकतर श्रद्धालुओं की वंशावली का रिकॉर्ड यहां पुजारियों के पास उपलब्ध रहता है।
मंदिर तक कैसे पहुंचे श्रद्धालु
बज्रेश्वरी देवी मंदिर कांगड़ा में पहुंचने के लिए हवाई, रेल और सड़क तीनों ही सुविधाएं उपलब्ध हैं। पठानकोट से जोगिंदर नगर तक जाने वाली रेल लाइन कांगड़ा रेलवे स्टेशन की है। कांगड़ा रेलवे स्टेशन से महज 3 किलोमीटर दूर बज्रेश्वरी मंदिर स्थित है। पठानकोट से 80 किलोमीटर दूर और चंडीगढ़ से भी 220 किलोमीटर की दूरी पर बस के माध्यम से पहुंचा जा सकता है। कांगड़ा से 9 किलोमीटर दूर गग्गल में एयरपोर्ट होने के चलते दिल्ली, जयपुर शिमला, चंडीगढ़ से फ्लाइट रेगुलर आती है।